Zuma sê buitelanders sal beskerm wordJacob Zuma. Foto: GCIS President Jacob Zuma het Vrydag tydens ŉ toespraak hoëkommissarisse en ambassadeurs verseker dat buitelanders in Suid-Afrika beskerm sal word. Die aankondiging is gemaak tydens ŉ seremonie waar Zuma geloofsbriewe van 11 lande, insluitend Ghana, Nepal, Indië, Zimbabwe, Peru, Myanmar, die Republiek van Korea, Jamaika, Japan, Oekraïne en Suid-Soedan ontvang het. “Ons sal verseker dat al ons mense, insluitend buitelandse burgers, altyd voel dat hulle veilig is, waar ook al hulle in die land is,” het Zuma gesê. “Ons wetstoepassers is besig om die net stywer te span om dié wat krimineel opgetree het teen die buitelandse burgers in ons plakkerskampe ‘n paar weke gelede.” Dit volg nadat die 14-jarige Siphiwe Mahori in Januarie in Soweto na bewering deur ŉ Somaliër geskiet is toe ŉ groep mense glo by sy winkel probeer inbreek het. Talle winkels wat deur buitelanders besit word, is daarna geplunder. Dit het gelei tot die dood van ten minste sewe mense wat ŉ maand oue babaseuntjie insluit. Verder is vier Ethiopiërs aangeval en gewond in hulle winkel in Kwazulu-Natal. Zuma het genoem dat hy bly is om geloofsbriewe van lande buite die Ibsa-lidlande (Indië, Brasilië en Suid-Afrika) en Brics-lidlande (Brazil, Rusland, Indië, China en Suid-Afrika) te ontvang.